
בס"ד

 

[bookmark: _GoBack]חוה"מ פסח התשפ"ג
כבוד ידידינו הגאון רבי דוד שליט"א
אחדשה"ט באה"ר.
בענין השאלה הגדולה אם מותר לעורכים-תורניים לעסוק בכך בחול-המועד אשר גם הבאת לנכון עוד נידונים רבים המסתעפים מזה כגון היתר הבלעה בשכר חוה"מ או הנידון אם נחשב כמלאכה לצורך מצוה וכיו"ב, הנה יש בזה כמה פרטים, וכאשר יתבאר להלן.
1. גם במקום שמותר לעשות מלאכה לצרכי המועד מכל מקום אם אין האדם עושה את המלאכה בעצמו אינו יכול לשכור פועל יהודי לעשותה אלא אם כן הפועל מסכים לעשותה בחינם, כי אסור לעשות מלאכה בשכר בחול-המועד[footnoteRef:1]. [1:  וכמבו' בשו"ע ורמ"א סי' תקמ"ב ס"א ובמ"ב שם סק"א ואילך וגם במ"ב סי' תקמ"א סקט"ז ובעוד מקומות ועי"ש עוד מפרטי הדינים, ויתבאר גם עוד להלן בזה.] 

2. אף בדברים שאין בהם מלאכה אסור ליטול שכר במועד על דברים שאינם לצורך המועד, אך מותר ליטול שכר במועד על עבודה שאינה כרוכה בעשיית מלאכה ממש והיא לצורך המועד, וכגון שמרטפות או שירה או ללמד תורה וכדומה[footnoteRef:2]. [2:  ובמ"ב סי' תקמ"ב שם מתבאר מדברי הב"י ושאר הפוסקים בשם הרא"ש דקבלת שכר איסורו משום עובדא דחול ולכאו' משמע דעצם קבלת השכר אסורה גם בדבר שאינו כרוך במלאכה ממש, אבל אין זה נראה כי לא מסתבר שיאסרו בחוה"מ דבר שאפי' בשבת אינו אסור כי אם משום שכר שבת דרבנן כי אין בו מלאכה ממש, ובבה"ל סי' תקמ"א ס"ה ד"ה אלא הביא דברי הנוב"י דס"ל שאין איסור שכר במלאכה לצורך המועד ופי' בדברי השו"ע דבעבודה שאינה מלאכה ועשאה לצורך אחר המועד אסור ליטול שכר, ולכאו' יש להוכיח דהאוסרים שכר אפי' לצורך המועד (וכשיטתם קי"ל וכמו שהאריך הבה"ל שם) היינו אפי' בעבודה ללא מלאכה, אמנם לא מצינו שם אלא בדבר שיש בו טירחה ואפשר שגם זה נחשב כשכר על מלאכה ואע"פ שאי"ז מלאכה ממש וטפי שייך לאסור בזה, ולפיכך להלכה נראה שיש להקל בלקיחת שכר בדבר שאין בו מלאכה או טירחה, אחר דבלא"ה יש מתירים אפי' במלאכה לצורך המועד באופן שאין יכול למצוא בחינם וכמו שנתבאר שם, אבל כל זה הוא דוקא לצורך המועד.] 

3. ולפיכך אסור לשכור עוזרת-בית יהודיה או להעסיקה בימי המועד[footnoteRef:3], אלא אם כן היא עובדת בשכר-חדשי והרי זה כשכר-שבת המותר על ידי הבלעה כאשר היא עושה מלאכות לצורך המועד, וכן הדין בכל פועל שעובד בשכר-חדשי אשר עתה עושה מלאכות לצורך המועד[footnoteRef:4]. [3:  כי אי"ז אלא כצורך המועד כאשר אין עבודתה בהכנת אוכל וכדו' אלא כמצוי שעבודתה בענין נקיון וסידור בית או קיפול וגיהוץ בגדים וכיו"ב, וא"א להחשיב את צרכי נקיון-הבית כצרכי הגוף שדינם כצרכי אוכל נפש המותרים טפי.]  [4:  שהרי כבר כתב הרמב"ן ז"ל דדיני אבילות שוים לדיני חוה"מ ומצינו להדיא שכתב החכמ"א כלל קס"ד סי"ב שאסור לשכור פועל ומ"מ מותר ליתן שכר לפועל יהודי בהבלעה וה"נ בחוה"מ, וכן הביא בספר שש"כ פס"ו הערה קס"ד מדברי הגרשז"א ז"ל.] 

4. כל דבר שאינו הפסד אלא מניעת רווח אינו נחשב כ"דבר-האבד"[footnoteRef:5], ולפיכך כשאסרו חכמים כל מיני סחורה במועד הרי זה אפילו כאשר תימנע ממנו האפשרות להרויח, ולא הותרה מלאכה לצורך זה, וכן אסורה עצם ההתעסקות בסחורה אפילו כשלא יעשה מלאכה כלל[footnoteRef:6]. [5:  שו"ע סי' תקל"ז ס"א לענין השקאת שדה הבעל וכיו"ב בהרבה מקומות.]  [6:  וכמבו' בשו"ע סי' תקל"ט ס"א.] 

5. הקלדה במחשב אינה נחשבת כמעשה-אומן לפי שכל פעולה שאין נדרש בעשייתה שום מיומנות והכוונת הידים או מחשבה אינה נחשבת מעשה אומן ואפילו שנדרש זמן רב בתחילה כדי ללמוד לעשותה כי כל המתלמד בה עושה אותה מכאן ואילך כפעולה פשוטה ביותר[footnoteRef:7]. [7:  וראיה גדולה לדבר שהרי קי"ל דכתב משיט"א אינו מעשה אומן וכמש"כ הרמ"א סי' תקמ"ה ס"א וס"ה ומ"ב שם סק"ה וסקל"ה והרי פשוט דגם בזה הוא אומנות גדולה למי שאינו רגיל בה, אלא ודאי הטעם דאחר ההרגל בזה אין כתיבה זו דורשת שום מיומנות ומשא"כ כתב אשורי וכיו"ב, וכן מבואר בבה"ל סי' תקמ"ה ס"ה ד"ה אפי' דאינו דורש אימון ידים ואע"פ שבודאי הוא כתב גמור מן התורה, ומה שהחמירו באופנים מסויימים בכתיבה לעשות שינוי י"ל דבפעולת הכתיבה עצמה צריך גם לדקדק מעט לכתוב כהלכתו בכל כתיבה לפי ענינה, וגם משום שכתיבה כוללת כמה מיני כתיבה ויש סוגי כתיבה שהן מעשה אומן גמור וכגון כתיבת סת"ם ולפיכך החמירו טפי גם בחלקי הכתיבה שאינם מעשה אומנות.
ומה שהחמירו לענין תפירה לעשות תמיד בשינוי וכמבו' ברמ"א סי' תקמ"א ס"ה אפי' לכל אדם והיינו אע"פ שיודעים הרבה אנשים לתפור, היינו כנ"ל דגם בכל תפירה יש קצת ממעשה האומנות לכוין ולדקדק בפעולה זו ובמקרה זה כי אין כל תפירה דומה לחברתה, ועוד יש סברא לומר דשאני תפירה משום דאפי' אם הרבה אנשים יודעים לתפור מ"מ ברוב המקרים מסורה התפירה לחייטים ולא לאנשים אחרים ובזה חשובה מ"מ הפעולה כמעשה אומן, אולם לפי סברא זו יש לחלק בין נהיגה שמסורה לכל אדם ובין נגינה שהיא תמיד מלאכת נגנים מקצועיים, ולפיכך יותר נראה לומר כמו שביארנו לעיל דדבר שאחר שלומדים אותו מבצעים את הפעולה בלא מחשבה אי"ז מעשה אומן אע"פ שצריך זמן רב ללמוד את המלאכה.] 

וכן גם מעשה-הדיוט אשר התוצאה ממנו לבסוף נראית טובה ומושלמת כמעשה אומן ממש, הרי הוא מותר לצורך המועד כאשר אין מעשהו בפעולות-העבודה כמעשה האומן[footnoteRef:8], ולפיכך מותר להדפיס לצורך המועד צילום של ציור אומנותי או של כל מעשה אומנות ואין זה נחשב אלא כמעשה הדיוט, מפני שהלחיצה על כפתור-ההפעלה של מכונת-הצילום או המדפסת אינה מעשה-אומן, וכל שכן שמותר להקליד טקסט במחשב לצורך המועד וכן בכל כיוצא בזה[footnoteRef:9], וראה גם להלן בפרק ג סעיפים מו-מח. [8:  זה מבו' להדיא במ"ב סי' תק"מ סק"ח דאסור לסתום סדקים בגג בכלי אומנות ומ"מ מותר להחליקן בידיו או ברגליו יפה יפה כעין שעושין בכלי אומנות וזה ע"פ הגמ' מו"ק יא' א', ומבו' דאין התוצאה נאסרת אלא מעשה אומן עצמו יש בו חשיבות, וכן מוכח להדיא במש"כ המ"ב סי' תקמ"ה סק"ב דמותר להעביר דיו על אות שרישומו ניכר ואי"ז מעשה אומן, והיינו אף דודאי לאחר העברת הדיו ישנה כאן תוצאה מושלמת כאילו כתב אות מתחילה והרי הכתיבה היא מעשה אומן, מ"מ עתה שלא בא הדבר אלא ע"י העברת דיו ה"ז מותר.]  [9:  וכדמוכח מדברי המ"ב הנ"ל דתוצאה טובה כתוצאה של אומנות אין איסור בה אם נעשית במעשה הדיוט.] 

6. [bookmark: _Hlk80549092]אם נתחדשו לו חידושי תורה או ששמע חידושי תורה מאדם אחר וחושש שישכחם עד לאחר המועד או שיצטרך לטרוח ולעמול שוב כדי להיזכר בהם, מותר לו לכתבם במועד[footnoteRef:10]. [10:  שו"ע סי' תקמ"ה ס"ט ומ"ב שם סקמ"ז וכמבו' שם הטעם דכל זה חשיב דבר האבד בין עצם השכחה ובין מה שיצטרך לעמול שוב כדי להיזכר בהם ובאותו זמן היה יכול ללמוד דברים אחרים.] 

7. באופנים שמותר לכתוב חידושי תורה אינו צריך לקצר ולכתוב רק ראשי פרקים וכדומה כדי להיזכר לאחר המועד, אלא יכול לכתוב אותם כדרכו עם כל הפרטים וכיוצא בזה[footnoteRef:11]. [11:  שהרי אם יכתבם רק בראשי פרקים וכיו"ב יצטרך שוב לאחר חוה"מ לעמול ולהיזכר בכל שאר הפרטים וכל החשבון של הסוגיא וכיו"ב אשר קיצר עתה והרי זה תו כדבר האבד וכמש"כ המ"ב והובא בהערה הקודמת וכן הם דברי המ"ב שם סק"ח לענין הגהת ספר שאפשר שישכח את העיון שמצא משו"ז הטעות וכו', וכך היא המציאות שתידרש טירחה להשלים את הדבר כראוי כאשר נכתב רק בראשי פרקים ובקצרה וגם בפעמים רבות המציאות היא שיתעצל האדם לשוב ולכתוב עוד את כל הפרטים ונמצא מפסיד את תורתו, ולפיכך נראה שהכל בכלל חשש דבר האבד שעל זה כתב המ"ב שאין לך דבר האבד גדול מזה, והרי בדבר האבד בעלמא מבואר להדיא בד"מ סי' תקל"ז בשם הרי"ו שבכל גווני מותר לעשותה כדרכו כדרך שהוא עושה בחול והיינו את כל המלאכה וא"צ לדקדק לעשותה רק בחלקים אלו של הפסד עצמו ממש, ולפי זה לא קי"ל כדעת המקו"ח בקיצור הלכותיו סי' תקמ"ה שכתב דלא התירו לו לכתוב כי אם ראשי פרקים, כי נראית דעת המקו"ח דפסק רק את עיקר הטעם לכתוב חידו"ת שמא ישכח ולא ס"ל את הטעם האחר שהביא המ"ב בשם הט"ז דגם אם יצטרך לעמול ולטרוח אחר חוה"מ חשיב דבר האבד, אבל לדידן כבר הכריע המ"ב דגם בזה מותר וכמו שביארנו, וראה גם בהערה הבאה.
ונראה שמש"כ בבגדי ישע שם שיזהר להתכוין לאמיתה של תורה בחידושיו שכותב בחוה"מ שלא יחלל יו"ט בחינם כו' אין זה עיקר הדין ממש, כי כל שעל פי קוצר דעת הכותב הרי הם דברים ראויים אזי רשאי לכתבן ואפי' אדם פשוט שאינו חכם מותר לכתוב חידו"ת אם אצלו הם חידוש.] 

8. מותר לכתוב תשובה על שאלה בהלכה וכדומה, או לכתוב מאמר-תורני וכיוצא בזה, ואף אם אין אלו שאלות דחופות או עניני לימוד לצורך המועד הרי זה מותר אם עתה יש לו אפשרות לשלוח את הדברים לשואל ויתכן שלאחר המועד לא תהא לו אפשרות כזו או אם הוא סבור שלא יהא לו זמן לכתבם לאחר המועד[footnoteRef:12]. [12:  בשו"ע סי' תקמ"ה ס"ח כתב דמותר באופן שאין השליח רוצה להתעכב עד אחר המועד ואז מותר לכתבה אפי' שלא לצורך המועד כי אפשר שלא יהא לו אח"כ שליח לשלה וכמש"כ המ"ב שם סקמ"ה, וא"כ ה"ה שמותר מדין דבר האבד באופן שסבור שלא יהיה לו פנאי לעסוק בסוגיא זו ובהלכות אלו אחר המועד, וכן כתב המבי"ט ח"ג סט"ו שמותר כשחושש שלא יהא לו פנאי אח"כ לכתבה.] 

9. מותר לאדם לעסוק ב"עבודה-תורנית" כאשר יש כאן במציאות פעולה של לימוד-תורה ואפילו שיש כאן גם במקביל פעולה שנוטל עליה שכר, וכגון שמותר לבודק-מבחנים שבעניני תורה לבדקם בחול המועד ואף על פי שמקבל שכר תמורת הבדיקה, אם מכל מקום הוא גם לומד בענינים הללו בתוך כדי עיונו בתשובות הנבחנים, וכן לעורך-תורני ש"עובר" על חומר לימודי לבדקו אם גם הוא לומד את הענינים בתוך כדי בדיקה וכן בכל כיוצא בזה[footnoteRef:13], ומותר גם לכתחילה להתכוין מראש להניח את הבדיקה הזו או את העריכה הזו לימי חול המועד שיש בהם יותר פנאי[footnoteRef:14]. [13:  כי כל שיש לו תועלת לימוד מזה הן בבירור הענינים שעוסק בהם והן במה שעל ידי כך הוא הוגה בתורה ולולי זה אפשר שהיה בטל מלימודו, הרי זה נחשב כלימוד תורה המתיר לו לעשות כן ואחר שמותר לו הרי ה"נ מותר לו לעשות מלאכה שאינה מעשה-אומן והיינו כל כתיבה במחשב וכיו"ב.]  [14:  שאין איסור מכוין מלאכתו במועד אלא אם כן נחשב המעשה כמלאכה ועבודה והרי זה היפך מצות שביתת המועד, ומשא"כ הכא דאדרבה שפיר ניחא שיעשה כן כי נחשב כאופן של לימוד תורה ובזה האופן יוכל ללמוד ג"כ את הענינים הללו ולדקדק בהן ובפרטיהן וגם שלא ייבטל מתורה ושפיר יכול גם להתכוין לכתחילה להניח את עבודת הבדיקה לימי חוה"מ.] 

10. ולפיכך מותר לו גם לסמן תיקונים טכניים בתוך כדי בדיקת ולימוד החומר התורני, או לכתוב ציון על כל תשובה אם בסימון ואם במספר אחוזים וכדומה או לכתוב נימוק מדוע התשובה נכונה או לא וכן בכל כיוצא בזה[footnoteRef:15], אולם כל דבר טכני אחר שאינו מהדברים העלולים להישכח אסור לעשותו במועד אפילו בתוך כדי עבודת-העריכה או עבודת-הבדיקה, ולפיכך למשל את סיכום הציון הסופי המשוקלל מציוני כל התשובות יחדיו לא יעשה בודק-המבחנים אלא לאחר המועד[footnoteRef:16], וכן בכל כיוצא בזה. [15:  כי אחר שעיקר הבדיקה והעיון התורני מותרת וכמו שנתבאר לעיל א"כ אין לומר שבהגיע טעות-טכנית לא יתקנה או שירשום איזה רושם בעלמא ואחר המועד יכתוב את הנכון או את הציון על מבחן מסויים וכיו"ב שהרי בודאי מצוי שלא יזכור כדבעי מהו התיקון הטכני הנכון או מה הוא הציון על תשובה זו ואת הנימוק על השינוי הטכני המבוקש בטקסט זה או את הנימוק על הורדת נקודות או הורדה חלקית או על ציון מלא או ציון לשבח וכן בכל כיו"ב, והרי זה ממש כמש"כ המ"ב שם סק"ח וסקמ"ז דכה"ג חשיב דבר האבד.]  [16:  פשוט, שבזה אין שום דבר האבד וגם אין בזה צורך המועד.] 

11. מלאכה לצורך מצוה במעשה-הדיוט ולא מעשה אומן וגם אין המלאכה כרוכה בטירחה רבה, ישנם אופנים שמותר לעשותה אפילו כשאין מקיים את המצוה אלא לאחר המועד, ולא עוד אלא שמותר גם לאדם אחר לעשות מלאכה לצורך מצוה של חבירו ואפילו שאין חבירו צריך לקיים את המצוה אלא לאחר המועד.
ולפיכך מותר לאדם לתקן את התפילין בדברים שאינם מעשה-אומן וכגון להשחיר את בתי-התפילין או את הרצועות וכדומה, וגם מותר לאדם אחר לעשות כן בתפילין של חבירו[footnoteRef:17], וראה גם להלן בסעיף יג. [17:  הרמ"א סי' תקמ"ה ס"ג כתב דאין להתיר ליטול שכר לצורך עשיית מצוה של אחרים וכגון לכתיבת תפילין של אחר אלא כדי שיהיו לו הוצאותיו ברווח ואז מותר אפי' כשאין מניחן במועד ושוב כתב דאם מניחן במועד בכל ענין שרי ועוד כתב דכל זה הוא על הכתיבה אבל עשייתן של תפילין שרי, והנה פשוט דלא קאי אמעשה אומן דא"כ מה לי כתיבה ומה לי עשיה אלא ודאי קאי אמעשה הדיוט וכמש"כ הט"ז שם והפמ"ג במ"ז שם סק"א ועוד פוסקים, וא"כ צ"ל דהיינו בחלקים של עשייתן שבהן אין מעשה אומן או טירחה רבה ואי"ז עשיית הבתים ממש אלא כגון צביעתן וכיו"ב, ומ"מ שרי וכדכתב תוס' מו"ק ו' א' להוכיח מדין עקירת כלאים שמותר ואפי' שאי"צ לעשותו בחוה"מ וגם מותר ליקח שכר.] 

12. באופנים שנתבאר לעיל בסעיף הקודם שמותר לחבירו לעשות עבורו מלאכה לצורך מצוה שעתיד לקיים אחר המועד, מותר הדבר גם באופן שחבירו נוטל שכר על זה, ואפילו כשחבירו אינו דחוק בפרנסתו ואין כאן תועלת שעל ידי שיקבל את שכרו יוכל לקנות לו ולבני ביתו עוד מצרכי החג ברווח מכל מקום מותר[footnoteRef:18]. [18:  במ"ב שם סקי"ז הביא מדברי הפוסקים שביארו דהיינו דבעשייתן אפי' לצורך אחר המועד מותר לאדם לעשות בשכר לצורך חבירו ואפי' כשאין זה באופן שצריך המעות להרווחה וכדו' ופליגי על הט"ז שם סק"ה, וכן הכריע המ"ב וכתב בשעה"צ שם דדברי הט"ז תמוהים.
ומש"כ הבה"ל סי' תקמ"ב ס"א סוף ד"ה אפי' דמוכח מדברי המ"א והפוסקים הכא דכל מלאכות המותרות אם הם גם לצורך מצוה מותר ליקח שכר עליהם וכו', צ"ע קצת לשון הבה"ל, כי הרי מלאכות אלו אע"פ שאינן מעשה אומן מ"מ הן מלאכות האסורות סתם בחוה"מ שהרי הן מלאכות לעשייתן של תפילין ומ"מ לצורך מצוה שרי ואפי' מניחן לאחר המועד וכן אפי' בשכר שרי וכדמבו' שם, ואולי כונתו במש"כ "מלאכות המותרות" דהיינו מעשה הדיוט ולא מעשה אומן, שהתירו לצורך המועד בעלמא במעשה הדיוט אפי' ללא היתר דצורך מצוה, ובזה אם הוא גם לצורך מצוה שרי טפי אע"פ שאינו לצורך המועד, אבל מעשה אומן שלא הותר אלא לצרכי מצוות מסוייימות וכגון כתיבת תפילין וכיו"ב אזי לא התירו לקיחת שכר כי אם באופנים שיהא לו הרווחה לצרכי המועד וכמו שנתבאר לעיל.] 

13. על אף מה שנתבאר בסעיפים יא-יב, מצינו אופנים שאסרו חכמים לעשות במועד פעולות לצרכי מצוה כאשר גם אינו מקיים את המצוה במועד אלא לאחר המועד, ובזה אסרו לעשות כל דבר האסור לעשותו בשבת ואפילו כשאין זה אסור אלא מדברי חכמים, וכן אסרו בזה גם לאדם עצמו לעשות לצורך עצמו ואפילו כשאין בזה מעשה אומן וגם אין בזה טירחה רבה.
ואפשר שאסרו חכמים בפעולות לצרכי מצוה (שעתיד לקיימה אחר המועד) רק בסוגי המצוות שאין זמנם תמידי וקבוע או בפעולות שאינן חלק מגוף המצוה עצמה, וכל שכן שאסרו בזה במקום שאין זו מצוה גמורה ממש, וראה בביאור הדברים בהערה[footnoteRef:19]. [19:  שהרי כל דברי הרמ"א סי' תקמ"ד ס"א דסתם צרכי מצוה אסורים במועד מקורן מדברי הריב"ש שכתב באחת מראיותיו דמותר לארס בחוה"מ רק משום שמא יקדמנו אחר ולולי זה אסור לארס בחוה"מ וכמבו' בריב"ש שם ואפי' שאין זה מלאכת אומן וגם אין בזה טירחה רבה דמ"מ אסור מגזירת מקח וממכר ואפילו שהוא לצורך קיום מצוה נישואין לאחר המועד, ואמנם מבו' בגמ' דאירוסין לא חשיב מצוה אבל ודאי חשיב כעסק בצרכי מצוה לצורך קיומה אחר המועד שאין לך הכנת צרכי מצות נישואין גדולה מקידושי האשה דהיינו אירוסין שלהם ומ"מ מבואר דלולי דשמא יקדמנו היה אסור, ובאמת דזה צ"ע טובא דמאי שנא ממה שהתיר הרמ"א לצרכי עשייתן של תפילין שיצטרך להם אחר המועד ומבו' דאפי' מלאכה גמורה התירו וכמש"כ המ"א ושאר הפוסקים דלא גזרו על צורך מצוה ומבו' דלאו דוקא בתפילין התירו אלא בכל מצוה, ואולי חשיב הקידושין כמעשה כל דהו שאפשר לעשותו בכל זמן ושעה ולולי הא דשמא יקדמנו אחר לא ראו חז"ל מקום להתיר ומשא"כ בכל התעסקות בצרכי מצוה שצריכים פנאי וזמן ובזה התירו לעשותן גם בחוה"מ, וכ"ז צ"ע טובא דהרי אדרבה אסור לכוין מלאכתו במועד גם לצרכי מצוה וכמו שנתבאר לעיל אך מ"מ כשהזדמן לו מותר.
ושמא צ"ל דמצות תפילין וכיו"ב שזמנן בכל יום ויום שאני וכה"ג התירו לצורך מצוה דאחר המועד ולא דמי לנישואין שאינה מצוה שמקיימה תדיר בכל יום ושעה, וצ"ע טובא, ואולי י"ל באופ"א דהאירוסין נחשב מעשה נפרד מהנישואין ואפי' שהוא לצרכי הנישואין מ"מ אינו כעשייתן של תפילין שהיא התעסקות בהכשר עצם המצוה וכל זה צ"ע עוד, ומ"מ הא ודאי חזינן מדברי הריב"ש שם דכש"כ שמצוה שאין בה חיוב ממש ועתיד לקיימה אחר המועד דלא הותרה במועד אפילו מלאכה של מעשה הדיוט לצרכי הכנתה.] 

